Geslagsdele in vrieskas: Deen gevonnisPeter Frederiksen in die hof. Foto: ANA Die Deense wapenhandelaar wat in Bloemfontein in hegtenis geneem is nadat die polisie vroue se geslagsdele in sy vrieskas gevind het, is twee lewenslange vonnisse in die Vrystaatse hooggeregshof opgelê. Peter Frederiksen is tot twee keer lewenslange tronkstraf gevonnis op ŉ aanklag van verkragting van ŉ minderjarige en sameswering om sy vrou te vermoor. Volgens Phaladi Shuping, Vrystaatse woordvoerder van die Nasionale Vervolgingsgesag (NVG), is Frederiksen ook ŉ bykomende 51 jaar tronkstraf opgelê nadat hy verlede jaar aan 36 aanklagte, onder meer bedrog, oortreding van die Wet op Vuurwapenbeheer en die oordrag en besit van ongeregistreerde medisyne skuldig bevind is. Vir sy oortreding van die Wet op Vuurwapenbeheer is Frederiksen ŉ boete van R5 000 of nog ses maande agter tralies opgelê. Al sy vonnisse sal gelyklopend uitgedien word. eNCA berig regter Johann Daffue het Donderdag tydens sy uitspraak in die Vrystaatse hooggeregshof gesê Frederiksen het tydens die hofverrigtinge geen berou oor sy dade getoon nie. “Toe jy emosioneel geword het, was dit na my mening ŉ geval van jy wat jouself jammer kry oor die omstandighede waarin jy jouself bevind. Jou persoonlikheid was duidelik uit jou verskyning in die video [wat in die hof gewys is]. Ek het al baie foto’s van gruwelike tonele in my lewe gesien, maar nog nooit soveel walging ervaar soos toe ek na dié video gekyk het nie.” Peter Frederiksen in sy wapenwinkel. (Foto verskaf deur die Valke) Maroela Media het vroeër berig Frederiksen is in September 2015 by sy huis in Langenhovenpark in hegtenis geneem nadat sy vrou ŉ wenk aan die polisie gegee het. Afgesien van die vrouegeslagsdele in sy vrieskas, is daar ook beslag gelê op ŉ verskeidenheid toerusting, waaronder tange, skalpels en verdoofmiddels, asook foto’s van vroue se geslagsdele. Die polisie het in Mei 2016 op Frederiksen se wapenwinkel in Bloemfontein toegeslaan en hy kon nie rekenskap gee van 949 vuurwapens nie. Die verlies van die vuurwapens is nie by die polisie aangemeld nie. Daar is ook talle vuurwapens in die winkel gevind, maar daar was nie dokumente of lisensies daarvoor nie. Frederiksen is skuldig bevind aan sameswering om moord te pleeg nadat hy en Motlatsi Moqeti en ander saamgesweer het om sy vrou, Matshediso Molise, in Lesotho te vermoor. Sy is in Oktober 2015 vermoor. Frederiksen en Moqeti het ooreengekom dat Moqeti die moord op Molise sal reël vir R120 000. Moqeti, wat ŉ staatsgetuie geword het, was in dié stadium in aanhouding. Hy het in die hof erken dat hy ŉ sleutelrol gespeel het in die moord op Molise. Frederiksen het aanvanklik op 58 aanklagte tereggestaan, maar 20 van die aanklagte wat verband hou met die besnydenis van vroue is deur die hof teruggetrek aangesien die Nasionale Gesondheidswet geen bepaalde straf daarvoor aandui nie. Hy is ook op twee aanklagte van verkragting vrygespreek. Lees alle vorige berigte oor Peter Frederiksen op Maroela Media.